Nahume 2 | Beibele Inthaneteng | Phetolelo ya Lefase le Lefsa
2 Yo a gašanyago o tlile pele ga sefahlego sa gago.+ A go hlapetšwe lefelo le le šireleditšwego. Hlokomelang tsela. Itlemeng matheka. Tiang matla kudu.+
2 Ka gobane Jehofa o tla bušetša letago la Jakobo+ go swana le letago la Isiraele, ka ge basenyi ba ba sentše;+ ba bile ba sentše le makala a bona.+
3 Dikotse tša bagale ba gagwe di hwibiditšwe; banna ba gagwe ba dinatla ba apere bohwibidu bja letsoku.+ Ditšhipi tša dikoloi tša ntwa di phadima bjalo ka mollo letšatšing la ge a itokišetša ntwa, marumo a dirilwego ka kota ya mojunipere+ a a kgatikanywa.
4 Dikoloi tša ntwa di kitima ka bogaswi mekgotheng.+ Di kitimela godimo le tlase marekišetšong. Di swana le dirumula. Di dulela go kitima bjalo ka magadima.+
5 Kgoši e tla gopola bagale ba yona.+ Ba tla kgopša ge ba sepela.+ Ba tla akgofela morakong wa yona gomme lepheko la yona le tla tiišwa.
6 Dikgoro tša dinoka di tla bulega gomme ntlo ya mošate e tla šwalalana.
7 Taelo e tšwile; motse o pepentšhitšwe; o tla išwa bothopša+ gomme makgoba a wona a basadi a tla tsetsela bjalo ka maeba,+ a duletše go itshetla dihuba.+
8 Ge e le Ninife, go tloga matšatšing ao e thomilego go ba gona+ ka wona, e be e le bjalo ka madiba a meetse;+ eupša ga bjale a a tšhaba. Ba bangwe ba goelela ba re: “Emang! Emang!” Eupša ga go yo a retologago.+
9 Hulang silifera le gauta;+ ka gobane go na le mahumo a sa felego. Go na le dilo tše dintši kudu tše di rategago tša mehutahuta.+
10 Motse o fetotšwe lefeela, ga o na selo e bile o šwalalane!+ Pelo e a boifa,+ matolo a a thekesela,+ matheka ka moka a kwa bohloko bjo bogolo;+ ge e le difahlego tša bona ka moka di tlalelong.+
11 Se kae segola sa ditau le lewa la ditawana tša mariri, moo tau e bego e etšwa le go tsena,+ moo go bego go na le ngwana wa tau gomme go se yo a di tšhošago?+
12 Tau e be e rathaganyetša bana ba yona marathana a lekanego gomme e be e bolaela ditaugadi tša yona diphoofolo. Le gona e be e dula e tladitše melete ya yona ka dibolawa, digola tša yona e di tladitše diphoofolo tše di rathaganego.+
13 “Bona! Ke lwa le wena,” o re’alo Jehofa wa madira,+ “gomme ke tla fiša koloi ya gago ya ntwa gwa kuelela muši.+ Tšhoša e tlo fediša ditawana tša gago tša mariri.+ Ke tla fediša diphoofolo tše o di bolayago lefaseng, le gona lentšu la baromiwa ba gago le ka se sa kwewa.”+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D34%26Chapter%3D2%26wtlocale%3DSE%26srcid=share⊂ject=Bala Beibele Inthaneteng